               EUROPSKA KOMISIJA
            Bruxelles, 7.4.2020.
            COM(2020) 137 final
            2020/0053(COD)
            Prijedlog
            ODLUKE EUROPSKOG PARLAMENTA I VIJEĆA
            o izmjeni Odluke Vijeća 2003/17/EZ u pogledu jednakovrijednosti pregleda usjeva na terenu koji se provode u Ukrajini na sjemenskim usjevima žitarica i jednakovrijednosti sjemena žitarica proizvedenog u Ukrajini

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Odlukom Vijeća 2003/17/EZ priznaje se jednakovrijednost određenim zemljama izvan EU-a u pogledu pregleda usjeva na terenu i proizvodnje sjemena određenih vrsta koji se provode u skladu s direktivama 66/401/EEZ, 66/402/EEZ, 2002/54/EZ i 2002/57/EZ. Nacionalne odredbe kojima se uređuje sjeme koje se pobire i kontrolira u tim zemljama pružaju ista jamstva u pogledu svojstava sjemena i postupaka za njegovo ispitivanje, za jamčenje identifikacije sjemena te za označivanje i za kontrolu kao i odredbe koje se primjenjuju na sjeme koje se pobire i kontrolira unutar Europske unije. Ukrajina se ne nalazi među navedenim zemljama izvan EU-a i zato trenutačno nije moguće u Europsku uniju uvesti sjeme žitarica koje se pobire u toj zemlji.

               Ukrajina je zatražila od Komisije da se njezino sjeme žitarica obuhvati tom Odlukom Vijeća 2003/17/EZ kao jednakovrijedno.

               Na temelju tog zahtjeva Komisija je ispitala primjenjivo zakonodavstvo Ukrajine i provela reviziju pregleda usjeva na terenu i sustava certificiranja sjemena za sjeme žitarica u Ukrajini. Zaključila je da su postojeći zahtjevi i sustav u Ukrajini jednakovrijedni onima u Uniji i da pružaju ista jamstva kao i sustav Unije.

               Stoga je primjereno donošenjem Odluke Europskog parlamenta i Vijeća priznati sjeme iz Ukrajine kao jednakovrijedno sjemenu žitarica koje se pobire, proizvodi i kontrolira u Europskoj uniji.

               •Dosljednost s postojećim odredbama politike u tom području

                  U ovom prijedlogu riječ je tehničkoj primjeni postojećih zahtjeva i zato je u skladu s postojećim odredbama politike u području sjemena ili njegova stavljanja na tržište.

               •Dosljednost u odnosu na druge politike Unije

                  Ovaj je prijedlog u skladu s ciljevima Sporazuma o pridruživanju između EU-a i Ukrajine jer će se njime potaknuti trgovina sjemenom koja je u skladu s pravilima Unije.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Pravna je osnova ovog akta članak 43. stavak 2. UFEU-a, kojim se Europski parlament i Vijeće ovlašćuje za donošenje odredbi nužnih za ispunjenje ciljeva zajedničke poljoprivredne politike.

               •Supsidijarnost (za neisključivu nadležnost)

                  Zahtjevi za sjeme regulirani su na razini Unije. Kako bi se osiguralo slobodno kretanje uvezenog sjemena na jedinstvenom tržištu, potrebno je djelovanje na razini Unije.

               •Proporcionalnost

                  To je jedini mogući oblik djelovanja Unije za postizanje željenog cilja.

               •Odabir instrumenta

                  Pravni instrument propisan je pravnom osnovom, člankom 43. stavkom 2. UFEU-a.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINAKA

               •Ex post evaluacije/provjere primjerenosti postojećeg zakonodavstva

                  Nije primjenjivo

               •Savjetovanja s dionicima

                  Države članice obaviještene su i s njima se savjetovalo u okviru Stalnog odbora za bilje, životinje, hranu i hranu za životinje. Nije bilo potrebno zasebno savjetovanje jer se inicijativa odnosi samo na tehničku provedbu postojećih pravila, a u prošlosti u okviru sličnih inicijativa nije provedeno zasebno savjetovanje. Ukrajina je iznijela primjedbe na nacrt izvješća o reviziji u kojem nisu navedena bitna sporna pitanja.

               •Prikupljanje i primjena stručnog znanja

                  Komisija je provela zakonodavnu analizu u suradnji s Ukrajinom i njezine službe provele su pregled u Ukrajini. Sastavila je izvješće s potrebnim podacima kojima se opravdava inicijativa.

               •Procjena učinka

                  Riječ je o odluci isključivo tehničke prirode kojom se provode postojeća pravila te stoga procjena učinka nije potrebna.

               •Primjerenost i pojednostavnjenje propisa

                  Prijedlog nije povezan s REFIT-om. Prijedlogom će se potaknuti trgovina između Ukrajine i EU-a. Ulaganjem u kapacitete za proizvodnju sjemena u Ukrajini poduzeća sa sjedištem u EU-u pokušavaju diversificirati svoja područja proizvodnje sjemena širom Europe da bi smanjila rizik koji podrazumijeva proizvodnja u samo jednoj klimatskoj zoni. Jednakovrijednost bi stoga pridonijela održavanju stalne opskrbe visokokvalitetnim sjemenom u EU-u. Osim toga, europska poduzeća za proizvodnju sjemena traže nove mogućnosti, koje bi se otvorile odlukom EU-a o jednakovrijednosti. Prijedlog ne utječe na troškove usklađivanja za subjekte. „Digitalna provjera” nije primjenjiva na ovaj prijedlog.

               •Temeljna prava

                  Nije primjenjivo

               4.UTJECAJ NA PRORAČUN

                  Nema

               5.DRUGI ELEMENTI

               •Planovi provedbe i mehanizmi praćenja, evaluacije i izvješćivanja

                  Nije primjenjivo

               •Dokumenti s objašnjenjima (za direktive)

                  Nije primjenjivo

               •Detaljno obrazloženje posebnih odredaba prijedloga

                  Jedinstvenom materijalnom odredbom u prijedlogu Ukrajina se dodaje na popis zemalja za koje je priznata jednakovrijednost pregleda sjemenskih usjeva vrsta žitarica na terenu i jednakovrijednost proizvedenog sjemena.

               2020/0053 (COD)

               Prijedlog

               ODLUKE EUROPSKOG PARLAMENTA I VIJEĆA

               o izmjeni Odluke Vijeća 2003/17/EZ u pogledu jednakovrijednosti pregleda usjeva na terenu koji se provode u Ukrajini na sjemenskim usjevima žitarica i jednakovrijednosti sjemena žitarica proizvedenog u Ukrajini

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. stavak 2.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Odbora regija
                  1
               ,

               u skladu s redovnim zakonodavnim postupkom,

               budući da:

               (1)Odlukom Vijeća 2003/17/EZ
                  2
                propisano je da se pregledi usjeva na terenu koji se provode na određenim sjemenskim usjevima u trećim zemljama navedenima na popisu u određenim uvjetima smatraju jednakovrijednima pregledima usjeva na terenu koji se provode u skladu sa zakonodavstvom Unije i da se sjeme određenih vrsta žitarica koje se proizvodi u tim zemljama u određenim uvjetima smatra jednakovrijednim sjemenu koje se proizvodi u skladu sa zakonodavstvom Unije.

               (2)Ukrajina je podnijela zahtjev Komisiji za priznavanje jednakovrijednosti njezina sustava za preglede usjeva na terenu za sjeme žitarica i sjemena žitarica koje se proizvodi i certificira u Ukrajini.

               (3)Komisija je pregledala relevantno ukrajinsko zakonodavstvo i na temelju revizije sustava za službene kontrole i certificiranje sjemena žitarica u Ukrajini te njegove jednakovrijednosti sa zahtjevima Unije provedene 2015. objavila svoje zaključke u izvješću pod nazivom „Završno izvješće revizije provedene u Ukrajini od 26. svibnja do 4. lipnja 2015. radi ocjenjivanja sustava za službene kontrole i certificiranje sjemena žitarica te njegove jednakovrijednosti sa zahtjevima Europske unije”.

               (4)Nakon provedene revizije zaključeno je da se pregledi sjemenskih usjeva na terenu, uzorkovanje, ispitivanje i službene naknadne kontrole sjemena žitarica provode primjereno te da ispunjuju uvjete iz Priloga II. Odluci 2003/17/EZ i odgovarajuće zahtjeve iz Direktive 66/402/EEZ. Nadalje, zaključeno je da su nacionalna tijela nadležna za provedbu certificiranja sjemena u Ukrajini kompetentna i da djeluju primjereno.

               (5)Stoga je primjereno priznati jednakovrijednost u pogledu pregleda usjeva na terenu koji se provode na sjemenu žitarica u Ukrajini i u pogledu sjemena žitarica koje se proizvodi u Ukrajini i službeno su ga certificirala njezina tijela.

               (6)Odluku 2003/17/EZ trebalo bi stoga na odgovarajući način izmijeniti,

               DONIJELI SU OVU ODLUKU:

               Članak 1.
               Izmjene Odluke 2003/17/EZ

               Prilog I. Odluci 2003/17/EZ mijenja se kako slijedi:

               (a)U tablici se između „TR” i „US” umeće sljedeći unos:

                        „UA

                        Ministry of Agrarian Policy and Food of Ukraine

                        Khreshchatyk str., 24, 01001, KYIV

                        66/402/EEZ”

               (b)U bilješci uz tu tablicu između „TR – Turska” i „US – Sjedinjene Države” umeće se sljedeći unos: :

               ”UA – Ukrajina,”.

               Članak 2.
               Stupanje na snagu

               Ova Odluka stupa na snagu dvadesetog dana od dana objave u Službenom listu Europske unije.

               Članak 3.
               Adresati

               Ova je Odluka upućena državama članicama.

               Sastavljeno u Bruxellesu

                  Za Europski parlament
                        Za Vijeće

                  Predsjednik
                        Predsjednik

                     (1)

                        SL C , , str. .

                     (2)

                        Odluka Vijeća 2003/17/EZ od 16. prosinca 2002. o jednakovrijednosti pregleda usjeva na terenu koji se provode u trećim zemljama na sjemenskim usjevima i o jednakovrijednosti sjemena proizvedenog u trećim zemljama (SL L 8, 14.1.2003., str. 10.).


               EUROPSKA KOMISIJA
            Bruxelles, 15.5.2020.
            COM(2020) 195 final
            2020/0079(NLE)
            Prijedlog
            ODLUKE VIJEĆA
            o stajalištu koje u ime Unije treba zauzeti u Zajedničkom odboru osnovanom Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju o donošenju odluke o izmjeni tog sporazuma

               OBRAZLOŽENJE

               1.Predmet prijedloga

               Komisija predlaže da Vijeće utvrdi stajalište koje u ime Unije treba zauzeti u Zajedničkom odboru osnovanom Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju („Sporazum o povlačenju”) o odluci Zajedničkog odbora o izmjeni tog sporazuma.

               2.Kontekst prijedloga

               2.1.Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju

               Sporazumom su utvrđene pojedinosti o urednom povlačenju Ujedinjene Kraljevine iz Unije i Euratoma. Sporazum o povlačenju stupio je na snagu 1. veljače 2020.

               2.2.Zajednički odbor

               Zajednički odbor osnovan člankom 164. stavkom 1. Sporazuma o povlačenju sastoji se od predstavnika Unije i Ujedinjene Kraljevine. Supredsjedaju mu Unija i Ujedinjena Kraljevina. U Prilogu VIII. Sporazumu o povlačenju utvrđen je Poslovnik Zajedničkog odbora. Zajednički odbor sastaje se najmanje jednom godišnje ili na zahtjev Unije ili Ujedinjene Kraljevine i utvrđuje raspored sastanaka i dnevni red zajedničkom suglasnošću.

               Zadaće Zajedničkog odbora utvrđene su u članku 164. Sporazuma o povlačenju i u načelu obuhvaćaju:

               ·nadzor provedbe i primjene Sporazuma izravno ili uz posredovanje posebnih odbora, koji su mu podređeni,

               ·donošenje odluka i preporuka, uključujući izmjene Sporazuma u slučajevima koji su njime predviđeni,

               ·sprječavanje problema i rješavanje sporova koji bi mogli nastati u vezi s tumačenjem i primjenom Sporazuma.

               2.3.Predviđena odluka Zajedničkog odbora

               Na temelju članka 164. stavka 5. točke (d) Sporazuma Zajednički odbor može donositi odluke o izmjeni Sporazuma o povlačenju radi ispravljanja pogrešaka, uklanjanja propusta ili drugih nedostataka ili rješavanja situacija koje se nisu mogle predvidjeti u trenutku potpisivanja Sporazuma o povlačenju, pod uvjetom da se time ne mijenjaju ključni elementi Sporazuma.

               Svrha predviđene odluke je uklanjanje propusta i nedostataka i njome se ne mijenjaju ključni elementi Sporazuma o povlačenju.

               Predviđena odluka bit će obvezujuća za stranke u skladu s člankom 166. stavkom 2. Sporazuma o povlačenju. U skladu s pravilom 9. Poslovnika, u odlukama koje donese Zajednički odbor navodi se datum njihova stupanja na snagu.

               3.Stajalište koje treba zauzeti u ime Unije

               3.1.Dio peti o financijskim odredbama

               Budući da je Sporazum o povlačenju zbog nekoliko produljenja statusa Ujedinjene Kraljevine kao države članice Unije stupio na snagu kasnije nego što je prvotno predviđeno, u dijelu petom o financijskim odredbama nužno je nekoliko tehničkih izmjena.

               3.1.1.Članak 135. odnosi se na doprinos Ujedinjene Kraljevine proračunima Unije i njezino sudjelovanje u izvršenju tih proračuna. Njime se želi osigurati uobičajeni doprinos Ujedinjene Kraljevine proračunima Unije i njezino sudjelovanje u izvršenju tih proračuna od datuma povlačenja do isteka prijelaznog razdoblja. S obzirom na to da je datum povlačenja Ujedinjene Kraljevine iz Unije bio 31. siječnja 2020., primjereno je radi pravne sigurnosti iz naslova i članka 135. stavka 1. Sporazuma brisati upućivanje na 2019. godinu.

               3.1.2.Članak 137. odnosi se na sudjelovanje Ujedinjene Kraljevine u provedbi programa i aktivnosti Unije od datuma njezina povlačenja iz Unije do isteka prijelaznog razdoblja. S obzirom na to da je datum povlačenja Ujedinjene Kraljevine iz Unije bio 31. siječnja 2020., primjereno je radi pravne sigurnosti iz naslova i članka 137. stavka 1. Sporazuma brisati upućivanje na 2019. godinu.

               3.1.3.Članak 143. odnosi se na nepredviđene financijske obveze povezane sa zajmovima za financijsku pomoć, EFSU-om, EFOR-om i mandatom za vanjsko kreditiranje. Sadržava nekoliko Unijinih obveza dostave izvješća za koje su referentni datumi već prošli. Prvi očekivani datum bio je 31. srpnja 2019. za prvo izvješće o stanju financijskih operacija u skladu s člankom 143. na dan povlačenja Ujedinjene Kraljevine iz Unije. S obzirom na to da je datum povlačenja Ujedinjene Kraljevine iz Unije bio 31. siječnja 2020., potrebno je izmijeniti stavak 1. članka 143. tako da datum prvog izvješća bude 31. srpnja 2020. U ostatku tog stavka potrebno je brisati upućivanja na 2019. godinu.

               3.1.4.Članak 144. odnosi se na financijske instrumente pod izravnom ili neizravnom provedbom koji se financiraju u okviru programâ VFO-a za razdoblje 2014.–2020. ili prethodnih financijskih perspektiva. Sadržava upućivanje na prvo izvješće o stanju financijskih operacija u skladu s člankom 143. i datum izvješća. Zato je u članku 144. stavku 1. potrebno izmijeniti upućivanje na taj datum.

               3.1.5.Članak 150. odnosi se na nastavak obveza Ujedinjene Kraljevine i naknada za uplaćeni kapital u okviru Europske investicijske banke (EIB) u dvanaest obroka. Sadržava datum prvog obroka EIB-ove naknade Ujedinjenoj Kraljevini za uplaćeni kapital (15. prosinca 2019.), s ciljem da otplata započne krajem godine povlačenja Ujedinjene Kraljevine iz Unije. S obzirom na to da je datum povlačenja Ujedinjene Kraljevine iz Unije bio 31. siječnja 2020., potrebno je izmijeniti upućivanje na taj datum. Nakon dogovora s EIB-om predloženo je da se prvi obrok planira za 2020., konkretno 15. listopada 2020. Isplata naknade počinje godinu dana kasnije te je potrebno izmijeniti i datum zadnjeg obroka, koji bi trebao biti 15. listopada 2031. S tim u skladu trebalo bi izmijeniti članak 150. stavak 4.

               U članku 150. predviđeno je da će EIB 31. srpnja 2019. izvijestiti Ujedinjenu Kraljevinu o izloženosti Ujedinjene Kraljevine u okviru financijskih operacija EIB-a. S obzirom na to da je datum povlačenja Ujedinjene Kraljevine iz Unije bio 31. siječnja 2020., potrebno je izmijeniti stavak 8. tako da dan i mjesec tog izvješća budu isti, ali godinu kasnije, odnosno 31. srpnja 2020.

               Članak 150. sadržava EIB-ovu obvezu da svake godine do prestanka obveze Ujedinjene Kraljevine u skladu s tim člankom izvješćuje Ujedinjenu Kraljevinu o njezinoj preostaloj izloženosti u okviru financijskih operacija EIB-a. Zasad je u Sporazumu naveden datum 31. ožujka svake godine, počevši od 2020. S obzirom na to da je datum povlačenja Ujedinjene Kraljevine iz Unije bio 31. siječnja 2020., prva preostala izloženost o kojoj treba izvijestiti je izloženost na dan 31. prosinca 2020. i zato prvo izvješće treba dostaviti 31. ožujka 2021. U skladu s time trebalo bi izmijeniti članak 150. stavak 8. drugi podstavak.

               3.1.6.Članak 145. odnosi se na isplatu naknade Ujedinjenoj Kraljevini za njezin udio u neto imovini Europske zajednice za ugljen i čelik (EZUČ). Prihodi od te imovine uplaćuju se u Istraživački fond za ugljen i čelik, iz kojeg se financiraju istraživački projekti u području ugljena i čelika. Ti projekti nisu obuhvaćeni VFO-om i pravna im je osnova Protokol (br. 37) uz Ugovor o Europskoj uniji o financijskim posljedicama isteka Ugovora o EZUČ-u i o Istraživačkom fondu za ugljen i čelik. Iz toga proizlazi da bespovratna sredstva za te projekte nisu obuhvaćena člancima 137. i 138. Sporazuma o povlačenju te da stoga nisu predviđene odredbe o takvim bespovratnim sredstvima koja bi se korisnicima iz Ujedinjene Kraljevine redovito isplaćivala do isteka prijelaznog razdoblja.

               Zato je potrebno izmijeniti Sporazum o povlačenju kako bi se ispunila ta pravna praznina. Predlaže se da se za bespovratna sredstva za Istraživački fond za ugljen i čelik prati ista logika koja je primijenjena na bespovratna sredstva koja se financiraju iz VFO-a. To znači da bi obveze dodjele bespovratnih sredstava iz Istraživačkog fonda za ugljen i čelik potpisane s korisnicima iz Ujedinjene Kraljevine prije isteka prijelaznog razdoblja trebalo poštovati sve do njihova zaključenja. Takav bi pristup bio i u skladu s pravilima o financiranju Istraživačkog fonda za ugljen i čelik, prema kojima se obveze iz godine N financiraju prihodima od imovine Europske zajednice za ugljen i čelik ostvarenim u godini N-2 (drugim riječima, projekti u 2020. financiraju se prihodima iz 2018.). Analogijom s pravilom VFO-a i vodeći računa o isplati naknade Ujedinjenoj Kraljevini za udio u imovini od 30. lipnja 2021., predlaže se da se datum završetka prijelaznog razdoblja doda kao zaključni datum za potpisivanje. U tom bi smislu trebalo izmijeniti članak 145. treći stavak Sporazuma.

               3.2.Prilog 2. Protokolu o Irskoj / Sjevernoj Irskoj

               Protokol o Irskoj / Sjevernoj Irskoj uveden je zbog iznimnih okolnosti na otoku Irskoj u kontekstu povlačenja Ujedinjene Kraljevine iz Unije. Sadržava odredbe o izbjegavanju „tvrde” granice između Irske i Sjeverne Irske i predviđa da se na Sjevernu Irsku primjenjuje ograničeni skup pravila koja se odnose na jedinstveno tržište Unije za robu. Prilog 2. Protokolu sadržava popis odredaba prava Unije iz članka 5. stavka 4. Protokola, koje se u tom smislu primjenjuju na Sjevernu Irsku. Osam akata ključnih za primjenu tih pravila unutarnjeg tržišta za robu na Sjevernu Irsku omaškom nije uvršteno na popis u tom prilogu. Osim toga, tri bilješke potrebne da se dodatno definira područje primjene određenih konkretnih akata navedenih u Prilogu 2. Protokolu o Irskoj / Sjevernoj Irskoj omaškom nisu uvrštene u taj prilog.

               3.2.1.Direktiva (EU) 2019/904 o smanjenju utjecaja određenih plastičnih proizvoda na okoliš
                  1

               Direktivom (EU) 2019/904 promiču se kružni pristupi u kojima se prednost daje održivim i netoksičnim proizvodima koji se mogu ponovno upotrijebiti i sustavima za ponovnu uporabu nad proizvodima za jednokratnu uporabu, čime se prije svega želi smanjiti količina nastalog otpada. Tom se direktivom dopunjuje Direktiva 94/62/EZ o ambalaži i ambalažnom otpadu, koja je već uključena u Prilog 2. Protokolu o Irskoj / Sjevernoj Irskoj. Na području Sjeverne Irske treba primjenjivati oba instrumenta kako bi se izbjegli različiti pristupi otpadu, primjerice zahtjevima za označavanje, i osiguralo da se proizvodi koji bi se mogli stavljati na tržište Sjeverne Irske mogu sigurno i zakonito kupovati i preko granice u Irskoj i na ostatku jedinstvenog tržišta.

               Upravo zato i radi očuvanja integriteta unutarnjeg tržišta, kad je riječ o ambalaži i ambalažnom otpadu, predlaže se da se Direktiva (EU) 2019/904 uvrsti na popis odredaba prava Unije koje se primjenjuju u Sjevernoj Irskoj u odjeljku „Otpad” u Prilogu 2. Protokolu o Irskoj / Sjevernoj Irskoj.

               3.2.2.Direktiva 2011/91/EU o oznakama ili znakovima za određivanje serije u koju pripada hrana
                  2

               Direktivom 2011/91/EU utvrđena su opća i vodoravna pravila za upravljanje skupnim sustavom za identifikaciju serija. Njome je uvedena opća obveza navođenja serije, utvrđene su iznimke od te obveze te odgovornost subjekata za usklađenost s tim pravilima i specifikacije sadržaja oznake i njezina mjesta na prehrambenim proizvodima.

               Oznaka serije koristan je izvor informacija kada je prehrambeni proizvod predmet spora ili predstavlja opasnost za zdravlje potrošača. Subjektima u poslovanju s hranom olakšava povlačenje nesigurnih prehrambenih proizvoda s tržišta, i to u smislu brze identifikacije serije nesigurnog prehrambenog proizvoda i u smislu njegova pravovremenog uklanjanja s tržišta. Nezamjenjiva je i kao pomoć nadležnim tijelima u kontekstu istraga prijevara s hranom.

               Iako na međunarodnoj razini postoji opća obveza navođenja proizvodne serije ili serije pakiranja pretpakirane hrane (Codex Alimentarius Opći standard za označivanje pretpakirane hrane), Direktivom su utvrđeni specifični zajednički zahtjevi širi od te obveze. U konačnici, hrana koja u Europsku uniju ulazi iz trećih zemalja mora ispunjavati zahtjeve sljedivosti utvrđene propisima Unije da bi mogla biti zakonito stavljena na tržite u Uniji.

               Osim toga, Direktivom 2011/91/EU dopunjene su obveze utvrđene Uredbom (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane, koja je već uvrštena u Prilog 2. Protokolu o Irskoj / Sjevernoj Irskoj.

               Upravo zato i radi očuvanja jedinstva unutarnjeg tržišta, kao i zdravlja i sigurnosti građana Unije, predlaže se da se Direktiva 2011/91/EU uvrsti na popis odredaba prava Unije koje se primjenjuju u Sjevernoj Irskoj u odjeljku „Hrana – općenito” u Prilogu 2. Protokolu o Irskoj / Sjevernoj Irskoj.

               3.2.3.Direktiva Vijeća 66/401/EEZ od 14. lipnja 1966. o stavljanju na tržište sjemena krmnog bilja
                  3

               Direktivom 66/401/EEZ utvrđuju se pravila o stavljanju sjemena krmnog bilja na tržište u Uniji. Direktiva sadržava zahtjeve o identitetu, zdravlju i kvaliteti te mjerama za certificiranje tog sjemena, u skladu s kojima se može slobodno stavljati na tržište u Uniji.

               Upravo zato i radi očuvanja stavljanja sjemena krmnog bilja na tržište u Uniji, predlaže se da se Direktiva 66/401/EEZ uvrsti na popis odredaba prava Unije koje se primjenjuju u Sjevernoj Irskoj u odjeljku „Biljni reprodukcijski materijal” u Prilogu 2. Protokolu o Irskoj / Sjevernoj Irskoj.

               3.2.4.Direktiva Vijeća 98/56/EZ od 20. srpnja 1998. o stavljanju poljoprivrednog reprodukcijskog materijala ukrasnog bilja na tržište
                  4

               Direktivom 98/56/EZ utvrđuju se pravila o stavljanju poljoprivrednog reprodukcijskog materijala ukrasnog bilja na tržište u Uniji. Direktiva sadržava zahtjeve o kvaliteti i zdravlju tog materijala, u skladu s kojima se može slobodno stavljati na tržište u Uniji.

               Upravo zato i radi očuvanja stavljanja poljoprivrednog reprodukcijskog materijala ukrasnog bilja na tržište u Uniji, predlaže se da se Direktiva 98/56/EZ uvrsti na popis odredaba prava Unije koje se primjenjuju u Sjevernoj Irskoj u odjeljku „Biljni reprodukcijski materijal” u Prilogu 2. Protokolu o Irskoj / Sjevernoj Irskoj.

               3.2.5.Direktiva Vijeća 2008/72/EZ od 15. srpnja 2008. o stavljanju na tržište reprodukcijskog sadnog materijala povrća, osim sjemena
                  5

               Direktivom 2008/72/EZ utvrđuju se pravila o stavljanju na tržište u Uniji reprodukcijskog sadnog materijala povrća, osim sjemena. Direktiva sadržava zahtjeve o identitetu, zdravlju i kvaliteti te mjerama nadzora tog materijala, u skladu s kojima se može slobodno stavljati na tržište u Uniji.

               Upravo zato i radi očuvanja stavljanja na tržište u Uniji reprodukcijskog sadnog materijala povrća, predlaže se da se Direktiva 2008/72/EZ uvrsti na popis odredaba prava Unije koje se primjenjuju u Sjevernoj Irskoj u odjeljku „Biljni reprodukcijski materijal” u Prilogu 2. Protokolu o Irskoj / Sjevernoj Irskoj.

               3.2.6.Uredba Vijeća (EZ) br. 111/2005 o utvrđivanju pravila za nadzor trgovine prekursorima za droge između Unije i trećih zemalja
                  6

               Uredbom (EZ) br. 111/2005 provodi se Konvencija Ujedinjenih naroda protiv nezakonite trgovine opojnim drogama i psihotropnim tvarima donesena u Beču 19. prosinca 1988., koje je Unija stranka. Uredbom (EZ) br. 111/2005 posebno se u pravo Unije uvodi članak 12. te konvencije jer se utvrđuju pravila Unije o trgovanju tvarima koje se često upotrebljavaju za nedopuštenu proizvodnju opojnih droga i psihotropnih tvari i uvode sustavi za praćenje trgovine prekursorima za droge između Unije i trećih zemalja.

               Osim toga, Uredba (EZ) br. 111/2005 neodvojivo je povezana s Uredbom (EZ) br. 273/2004 Europskog parlamenta i Vijeća o prekursorima za droge, koja je uvrštena u Prilog 2. Protokolu o Irskoj / Sjevernoj Irskoj: samo se kombinacijom tih dvaju instrumenata osigurava koherentan i sveobuhvatan sustav kontrole prekursora za droge. Primjenom samo Uredbe (EZ) br. 273/2004, kako je zasad predviđeno Protokolom o Irskoj / Sjevernoj Irskoj, stvorio bi se nedostatak u sustavu kontrole prekursora za droge jer ne bi bilo praćenja i kontrole uvoza/provoza/izvoza prekursora za droge preko Sjeverne Irske, koja bi zato postala privlačno područje za nezakonitu proizvodnju droga. Osim toga, budući da između Sjeverne Irske i Republike Irske ne bi bilo „tvrde” granice, prekursori za droge preusmjereni preko Sjeverne Irske mogli bi lako dospjeti u Republiku Irsku (a odande i u druge dijelove Unije), gdje bi se mogli iskoristiti za nezakonitu proizvodnju droga.

               Upravo zato i radi očuvanja sustava kontrole prekursora za droge, predlaže se da se Uredba (EZ) br. 111/2005 uvrsti na popis odredaba prava Unije koje se primjenjuju u Sjevernoj Irskoj u odjeljku „Kemikalije i povezani proizvodi” u Prilogu 2. Protokolu o Irskoj / Sjevernoj Irskoj.

               3.2.7.Uredba (EU) 2019/880 Europskog parlamenta i Vijeća o unosu i uvozu kulturnih dobara
                  7

               Uredbom (EU) 2019/880 želi se očuvati kulturnu baštinu čovječanstva i spriječiti nezakonitu trgovinu kulturnim dobrima koja nisu kulturna dobra Unije, osobito ako bi takva trgovina mogla pridonijeti financiranju terorizma. Zato se Uredbom zabranjuje unos u Uniju nezakonito izvezenih kulturnih dobara iz treće zemlje. Ta se opća zabrana počinje primjenjivati 28. prosinca 2020. Uredbom su propisane i sustavne kontrole kulturnih dobara koja nisu kulturna dobra Unije koja se uvoze u Uniju. Budući da se sustav kontrole dokumentacije – uvoznih dozvola i izjava uvoznika – oslanja na centralizirani elektronički sustav, počet će se primjenjivati nakon što taj IT sustav postane operativan, a najkasnije 28. lipnja 2025.

               Ako se Uredba (EU) 2019/880 ne uvrsti na popis odredaba prava Unije koje se primjenjuju na Sjevernu Irsku, kulturna dobra opljačkana ili ukradena u trećoj zemlji, uključujući Ujedinjenu Kraljevinu, mogla bi preko Sjeverne Irske dospjeti na unutarnje tržište Unije jer između Sjevere Irske i Republike Irske neće biti „tvrde” granice pa stoga ni kontrola njihovih carinskih i drugih tijela za provedbu zakona. Nema sumnje da bi to poslovni subjekti skloni prijevarama iskoristili da zaobiđu kontrole Unije pri uvozu, zbog čega bi Uredba postala neučinkovita.

               Upravo zato i radi očuvanja integriteta unutarnjeg tržišta kad je riječ o uvozu kulturnih dobara, predlaže se da se Uredba (EU) 2019/880 uvrsti na popis odredaba prava Unije koje se primjenjuju u Sjevernoj Irskoj u odjeljku „Ostalo” u Prilogu 2. Protokolu o Irskoj / Sjevernoj Irskoj.

               3.2.8.Uredba (EU) 2019/287 Europskog parlamenta i Vijeća o provedbi bilateralnih zaštitnih klauzula i drugih mehanizama kojima se omogućuje privremeno povlačenje povlastica iz određenih trgovinskih sporazuma sklopljenih između Europske unije i trećih zemalja
                  8

               Uredbom (EU) 2019/287 propisane su odredbe za provedbu bilateralnih zaštitnih klauzula i drugih mehanizama za privremeno povlačenje tarifnih povlastica i drugih povlaštenih tretmana sadržanih u trgovinskim sporazumima sklopljenim između Europske unije i trećih zemalja. Ta se uredba posebno primjenjuje na najnovije trgovinske sporazume koje je Unija sklopila primjerice s Japanom ili Singapurom.

               Prilog 2. Protokolu o Irskoj / Sjevernoj Irskoj sadržava popis svih Unijinih uredaba o bilateralnim zaštitnim mjerama. Uredba (EU) 2019/287 nije bila na snazi u vrijeme izrade popisa u Prilogu 2. Protokolu o Irskoj / Sjevernoj Irskoj.

               Upravo zato i radi očuvanja primjene svih Unijiih trgovinskih mjera na robu unesenu u Sjevernu Irsku koja je izložena riziku naknadnog unosa u Uniju, predlaže se da se Uredba (EU) 2019/287 uvrsti na popis odredaba prava Unije koje se primjenjuju u Sjevernoj Irskoj u odjeljku „Uredbe o bilateralnim zaštitnim mjerama” u Prilogu 2. Protokolu o Irskoj / Sjevernoj Irskoj.

               3.2.9.Objašnjenje područja primjene Uredbe (EU) 978/2012
                  9

               Uredba (EU) 978/2012 primjenjuje se na Unijin sustav općih carinskih povlastica. Kako bi se osiguralo odgovarajuće funkcioniranje i integritet Unijina sustava općih carinskih povlastica i Protokola o Irskoj / Sjevernoj Irskoj, Ujedinjenu Kraljevinu bi u vezi sa Sjevernom Irskom trebalo isključiti iz određenih elemenata područja primjene tog akta.

               Upravo zato se predlaže da se u odjeljak „4. Opći aspekti trgovine”, u unosu za Uredbu (EU) 978/2012 umetne bilješka o tome da se, ne dovodeći u pitanje činjenicu da se tarifne povlastice za zemlje koje ispunjavaju uvjete u skladu s Unijinim sustavom općih carinskih povlastica primjenjuju na Ujedinjenu Kraljevinu u vezi sa Sjevernom Irskom:

               –upućivanja na „državu članicu” u članku 9. stavku 1. točki (c) podtočki ii. i u poglavlju VI. [Zaštitne i nadzorne odredbe] Uredbe (EU) 978/2012 ne tumače se tako da uključuju Ujedinjenu Kraljevinu u vezi sa Sjevernom Irskom,

               –upućivanja na „tržište Unije” u članku 2. toči (k) i poglavlju VI. [Zaštitne i nadzorne odredbe] Uredbe (EU) 978/2012 ne tumače se tako da uključuju tržište Ujedinjene Kraljevine u vezi sa Sjevernom Irskom te

               –upućivanja na „proizvođače iz Unije” i „industriju Unije” u Uredbi (EU) 978/2012 ne tumače se tako da uključuju tržište Ujedinjene Kraljevine u vezi sa Sjevernom Irskom.

               3.2.10.Objašnjenje područja primjene Unijinih osnovnih uredaba i mjera trgovinske zaštite

               Unijine osnovne uredbe o trgovinskoj zaštiti uvrštene su u Prilog 2. Protokolu o Irskoj / Sjevernoj Irskoj. Kako bi se osiguralo odgovarajuće funkcioniranje i integritet Unijinih uredaba o trgovinskoj zaštiti i Protokola o Irskoj / Sjevernoj Irskoj, trebalo bi objasniti područje primjene određenih akata u Ujedinjenoj Kraljevini u odnosu na Sjevernu Irsku.

               Upravo zato se predlaže da se u odjeljku „5. Instrumenti trgovinske zaštite” umetne bilješka o tome da se, ne dovodeći u pitanje činjenicu da se Unijine uredbe o trgovinskoj zaštiti primjenjuju u Ujedinjenoj Kraljevini u odnosu na Sjevernu Irsku, upućivanja na „države članice” ili „Uniju” u uredbama (EU) 2016/1036, (EU) 2016/1037, (EU) 2015/478 i (EU) 2015/755 ne tumače se tako da uključuju tržište Ujedinjene Kraljevine u vezi sa Sjevernom Irskom. Osim toga, uvoznici koji u Uniji plaćaju antidampinške ili kompenzacijske pristojbe za uvoz robe ocarinjene u Sjevernoj Irskoj mogu zatražiti povrat takve pristojbe isključivo na temelju članka 11. stavka 8. Uredbe (EU) 2016/1036 ili članka 21. Uredbe (EU) 2016/1037.

               3.2.11.Objašnjenje područja primjene Unijinih bilateralnih zaštitnih mjera

               Unijine uredbe o trgovinskoj zaštiti uvrštene su u Prilog 2. Protokolu o Irskoj / Sjevernoj Irskoj. Kako bi se osiguralo odgovarajuće funkcioniranje i integritet Unijinih uredaba i Protokola o Irskoj / Sjevernoj Irskoj, trebalo bi objasniti područje primjene određenih akata u Ujedinjenoj Kraljevini u odnosu na Sjevernu Irsku.

               Ne dovodeći u pitanje činjenicu da se Unijine bilateralne zaštitne mjere primjenjuju u Ujedinjenoj Kraljevini u odnosu na Sjevernu Irsku, upućivanja na „države članice” ili „Uniju” u uredbama navedenima u odjeljku 6. „Uredbe o bilateralnim zaštitnim mjerama” ne tumače se tako da uključuju Ujedinjenu Kraljevinu u vezi sa Sjevernom Irskom.

               3.3.Prilog I. Sporazumu o povlačenju o koordinaciji sustava socijalne sigurnosti

               Dio I. Priloga I. Sporazumu o povlačenju sadržava odluke i preporuke Administrativne komisije za koordinaciju sustava socijalne sigurnosti, čije odluke i preporuke Unija i Ujedinjena Kraljevina moraju uzeti u obzir pri primjeni pravila o koordinaciji sustava socijalne sigurnosti (vidjeti članak 31. Sporazuma o povlačenju).

               Administrativna komisija za koordinaciju sustava socijalne sigurnosti odobrila je 19. prosinca 2018. Odluku br. F3
                  10
                o tumačenju članka 68. Uredbe (EZ) br. 883/2004 u pogledu metode izračuna dodatka u visini razlike. Ta se odluka primjenjuje od 16. srpnja 2019., no nije navedena u dijelu I. Priloga I. i trebalo bi je dodati.

               Administrativna komisija za koordinaciju sustava socijalne sigurnosti odobrila je 27. lipnja 2019. Odluku br. E7
                  11
                o praktičnim mjerama za suradnju i razmjenu podataka do potpune provedbe Sustava elektroničke razmjene informacija o socijalnoj sigurnosti (EESSI) u državama članicama. No ta odluka nije navedena u dijelu I. Priloga I. Sporazumu o povlačenju i trebalo bi je dodati.

               4.Pravna osnova

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Odluka koju je Zajednički odbor pozvan donijeti akt je koji proizvodi pravne učinke. Predviđeni akt bit će obvezujući za stranke u skladu s člankom 166. stavkom 2. Sporazuma.

               Predviđenim aktom ne dopunjuje se i ne mijenja institucijski okvir Sporazuma.

               Stoga je postupovna pravna osnova za predloženu odluku članak 218. stavak 9. UFEU-a.

               Jedini cilj i sadržaj predviđenih akata odnosi se na, s jedne strane, izmjenu Sporazuma radi uklanjanja propusta i nedostataka bez promjena njegovih ključnih elemenata te, s druge strane, izmjenu Sporazuma u slučaju koji je njime izrijekom predviđen.

               Sporazum je sklopljen na temelju članka 50. stavka 2. Sporazuma o Europskoj uniji.

               Stoga je, u skladu s osnovnim načelom da se akt može mijenjati samo aktom iste vrste, materijalnopravna osnova predložene odluke članak 50. stavak 2. Ugovora o Europskoj uniji.

               4.1.Zaključak

               Pravna osnova predložene odluke trebao bi biti članak 50. stavak 2. Ugovora o Europskoj uniji, u vezi s člankom 218. stavkom 9. UFEU-a.

               5.Objava predviđenog akta

               S obzirom na to da će se odlukom Zajedničkog odbora izmijeniti Sporazum o povlačenju, prikladno je odluku nakon donošenja objaviti u Službenom listu Europske unije.

               2020/0079 (NLE)

               Prijedlog

               ODLUKE VIJEĆA

               o stajalištu koje u ime Unije treba zauzeti u Zajedničkom odboru osnovanom Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju o donošenju odluke o izmjeni tog sporazuma

               VIJEĆE EUROPSKE UNIJE,

               uzimajući u obzir Ugovor o Europskoj uniji, a posebno njegov članak 50. stavak 2.,

               uzimajući u obzir Ugovor o funkcioniranju Europske unije, a posebno njegov članak 218. stavak 9.,

               uzimajući u obzir prijedlog Europske komisije,

               budući da:

               (1)Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju („Sporazum o povlačenju”) sklopila je Unija Odlukom Vijeća (EU) 2020/135
                  12
                30. siječnja 2020., a stupio je na snagu 1. veljače 2020.

               (2)Člankom 164. stavkom 5. točkom (d) Sporazuma o povlačenju Zajednički odbor ovlašćuje se donositi odluke o izmjeni tog Sporazuma pod uvjetom da su te izmjene potrebne za ispravljanje pogrešaka, uklanjanje propusta ili drugih nedostataka ili rješavanje situacija koje se nisu mogle predvidjeti u trenutku potpisivanja Sporazuma te pod uvjetom da se tim odlukama ne mijenjaju ključni elementi tog Sporazuma. Na temelju članka 166. stavka 2. Sporazuma o povlačenju, odluke Zajedničkog odbora obvezujuće su za Uniju i Ujedinjenu Kraljevinu, one su ih dužne provoditi i odluke imaju isti pravni učinak kao Sporazum o povlačenju. U skladu s člankom 182. Sporazuma o povlačenju, Protokol o Irskoj / Sjevernoj Irskoj sastavni je dio tog Sporazuma.

               (3)Određeni datumi iz Sporazuma o povlačenju već su bili prošli u trenutku njegova stupanja na snagu i zato bi ih, uz odgovarajuće prilagodbe, radi pravne sigurnosti trebalo izmijeniti.

               (4)Članak 145. Sporazuma o povlačenju ne sadržava odredbe o bespovratnim sredstvima koja se preko Istraživačkog fonda za ugljen i čelik dodjeljuju korisnicima iz Ujedinjene Kraljevine do isteka prijelaznog razdoblja i stoga bi ga trebalo dopuniti radi pravne sigurnosti tekuće dodjele bespovratnih sredstava.

               (5)Dvije odluke Administrativne komisije za koordinaciju sustava socijalne sigurnosti omaškom nisu navedene u dijelu I. Priloga I. Sporazumu o povlačenju, a osam akata ključnih za primjenu pravila unutarnjeg tržišta za robu na Sjevernu Irsku nije navedeno u Prilogu 2. Protokolu o Irskoj / Sjevernoj Irskoj. Te bi odluke i akte stoga trebalo dodati u te priloge. Osim toga, tri su bilješke potrebne da se dodatno definira područje primjene određenih konkretnih akata navedenih u Prilogu 2. Protokolu o Irskoj / Sjevernoj Irskoj. Te bi bilješke stoga trebalo dodati u Prilog 2. Protokolu o Irskoj / Sjevernoj Irskoj.

               (6)Zajednički odbor trebao bi na temelju članka 164. stavka 5. točke (d) Sporazuma o povlačenju donijeti odluku o uklanjanju tih propusta i nedostataka.

               (7)Stoga je primjereno utvrditi stajalište koje u ime Unije treba zauzeti u Zajedničkom odboru,

               DONIJELO JE OVU ODLUKU:

               Članak 1.

               U Zajedničkom odboru osnovanom Sporazumom o povlačenju o odluci koju Zajednički odbor treba donijeti u skladu s njegovim člankom 164. stavkom 5. točkom (d) u ime Unije treba zauzeti stajalište da se Sporazum o povlačenju mijenja kako slijedi:

               1.u članku 135. u naslovu se riječi „proračunima Unije za 2019. i 2020.” zamjenjuju riječima „proračunu Unije za 2020.”, a u stavku 1. riječi „za 2019. i 2020. i sudjeluje u izvršenju tih proračuna” zamjenjuju se riječima „za 2020. i sudjeluje u izvršenju tog proračuna”;

               2.u članku 137. u naslovu i stavku 1. prvom podstavku riječi „u 2019. i” brišu se;

               3.članak 143. stavak 1. mijenja se kako slijedi:

               (a)u drugom podstavku riječi „31. srpnja 2019.” zamjenjuju se riječima „31. srpnja 2020.”;

               (b)treći podstavak zamjenjuje se sljedećim:

               „U konsolidiranim financijskim izvještajima Unije za 2020., plaćanja izvršena iz rezervacija navedenih u drugom podstavku točki (b) od datuma stupanja na snagu ovog Sporazuma do 31. prosinca 2020. navode se za iste financijske operacije navedene u ovom stavku, ali odobrene na datum stupanja na snagu ovog Sporazuma ili nakon tog datuma.”;

               4.u članku 144. stavku 1. drugom podstavku, datum „31. srpnja 2019.” zamjenjuju se datumom „31. srpnja 2020.”;

               5.u članku 145. dodaje se sljedeći stavak:

               „Kad je riječ o projektima Istraživačkog fonda za ugljen i čelik osnovanog Protokolom (br. 37) uz Ugovor o Europskoj uniji i Ugovor o funkcioniranju Europske unije koji se provode na temelju sporazuma o bespovratnim sredstvima sklopljenih do isteka prijelaznog razdoblja, pravo Unije nastavlja se primjenjivati na Ujedinjenu Kraljevinu i u Ujedinjenoj Kraljevini nakon isteka prijelaznog razdoblja i do zaključenja tih projekata. Primjenjivo pravo Unije posebno obuhvaća sljedeće odredbe, uključujući sve izmjene tih odredaba, neovisno o datumu donošenja, stupanja na snagu ili primjene izmjene:

               (a)Odluke Vijeća 2003/76/EZ
                  13
               , 2003/77/EZ
                  14
                i 2008/376/EZ
                  15
               ;

               (b)akti iz članka 138. stavka 2. točke (a) i točaka od (c) do (e).”;

               6.članak 150. mijenja se kako slijedi:

               (a)stavak 4. mijenja se kako slijedi:

               i.u četvrtoj rečenici, riječi „15. prosinca” zamjenjuju se riječima „15. listopada”, a „2019.” zamjenjuje se s „2020.”;

               ii.u petoj rečenici, riječi „15. prosinca 2030.” zamjenjuju se riječima „15. listopada 2031.”;

               (b)stavak 8. mijenja se kako slijedi:

               i.u prvom podstavku riječi „2019.” zamjenjuje se s „2020.”;

               ii.u prvoj rečenici drugog podstavka „2020.” zamjenjuje se s „2021.”;

               7.u Prilogu 2. Protokolu o Irskoj / Sjevernoj Irskoj umeću se sljedeće bilješke:

               (a)u odjeljku „4. Opći aspekti trgovine”, nakon unosa „Uredba (EU) br. 978/2012 Europskog parlamenta i Vijeća od 25. listopada 2012. o primjeni sustava općih carinskih povlastica i stavljanju izvan snage Uredbe Vijeća (EZ) br. 732/2008”:

               „Ne dovodeći u pitanje činjenicu da se tarifne povlastice za zemlje koje ispunjavaju uvjete u skladu s Unijinim sustavom općih carinskih povlastica primjenjuju na Ujedinjenu Kraljevinu u vezi sa Sjevernom Irskom,:

               –upućivanja na ‚državu članicu’ u članku 9. stavku 1. točki (c) podtočki ii. i u poglavlju VI. [Zaštitne i nadzorne odredbe] Uredbe (EU) 978/2012 ne tumače se tako da uključuju Ujedinjenu Kraljevinu u vezi sa Sjevernom Irskom;

               –upućivanja na ‚tržište Unije’ u članku 2. toči (k) i poglavlju VI. [Zaštitne i nadzorne odredbe] Uredbe (EU) 978/2012 ne tumače se tako da uključuju tržište Ujedinjene Kraljevine u vezi sa Sjevernom Irskom te

               –upućivanja na ‚proizvođače iz Unije’ i ‚industriju Unije’ u Uredbi (EU) 978/2012 ne tumače se tako da uključuju tržište Ujedinjene Kraljevine u vezi sa Sjevernom Irskom.”;

               (b)u odjeljku „5. Instrumenti trgovinske zaštite” ispod naslova odjeljka:

               „Ne dovodeći u pitanje činjenicu da se Unijine uredbe o trgovinskoj zaštiti primjenjuju u Ujedinjenoj Kraljevini u odnosu na Sjevernu Irsku, upućivanja na ‚države članice’ ili ‚Uniju’ u uredbama (EU) 2016/1036, (EU) 2016/1037, (EU) 2015/478 i (EU) 2015/755 ne tumače se tako da uključuju tržište Ujedinjene Kraljevine u vezi sa Sjevernom Irskom. Osim toga, uvoznici koji u Uniji plaćaju antidampinške ili kompenzacijske pristojbe za uvoz robe ocarinjene u Sjevernoj Irskoj mogu zatražiti povrat takve pristojbe isključivo na temelju članka 11. stavka 8. Uredbe (EU) 2016/1036 ili članka 21. Uredbe (EU) 2016/1037.”;

               (c)u odjeljku „6. Uredbe o bilateralnim zaštitnim mjerama” ispod naslova odjeljka:

               „Ne dovodeći u pitanje činjenicu da se Unijine bilateralne zaštitne mjere primjenjuju u Ujedinjenoj Kraljevini u odnosu na Sjevernu Irsku, upućivanja na ‚države članice’ ili ‚Uniju’ u uredbama navedenima u nastavku ne tumače se tako da uključuju Ujedinjenu Kraljevinu u vezi sa Sjevernom Irskom.”;

               8.u Prilogu 2. Protokolu o Irskoj / Sjevernoj Irskoj dodaju se sljedeći akti:

               –u odjeljku „6. Uredbe o bilateralnim zaštitnim mjerama”: Uredba (EU) 2019/287 Europskog parlamenta i Vijeća o provedbi bilateralnih zaštitnih klauzula i drugih mehanizama kojima se omogućuje privremeno povlačenje povlastica iz određenih trgovinskih sporazuma sklopljenih između Europske unije i trećih zemalja
                  16
               ;

               –u odjeljku „23. Kemikalije i povezani proizvodi”: Uredba Vijeća (EZ) br. 111/2005 o utvrđivanju pravila za nadzor trgovine prekursorima za droge između Unije i trećih zemalja
                  17
               ;

               –u odjeljku „25. Otpad”: Direktiva (EU) 2019/904 o smanjenju utjecaja određenih plastičnih proizvoda na okoliš
                  18
               ;

               –u odjeljku „29. Hrana – općenito”: Direktiva Vijeća 2011/91/EU o oznakama ili znakovima za određivanje serije u koju pripada hrana
                  19
               ;

               –u odjeljku „42. Biljni reprodukcijski materijal”: Direktiva Vijeća 66/401/EEZ od 14. lipnja 1966. o stavljanju na tržište sjemena krmnog bilja
                  20
               ; Direktiva Vijeća 98/56/EZ od 20. srpnja 1998. o stavljanju poljoprivrednog reprodukcijskog materijala ukrasnog bilja na tržište
                  21
               ; i Direktiva Vijeća 2008/72/EZ od 15. srpnja 2008. o stavljanju na tržište reprodukcijskog sadnog materijala povrća, osim sjemena
                  22
               ;

               –u odjeljku „47. Ostalo”: Uredba (EU) 2019/880 Europskog parlamenta i Vijeća o unosu i uvozu kulturnih dobara
                  23
               ;

               9.u dijelu I. Priloga I. Sporazumu o povlačenju dodaju se sljedeći akti:

               –u odjeljku „Elektronička razmjena podataka (serija E)”: Odluka br. E7 Administrativne komisije za koordinaciju sustava socijalne sigurnosti o praktičnim mjerama za suradnju i razmjenu podataka do potpune provedbe Sustava elektroničke razmjene informacija o socijalnoj sigurnosti (EESSI) u državama članicama
                  24
               ;

               –u odjeljku „Obiteljska davanja (serija F)”: Odluka br. F3
                  25
                Administrativne komisije za koordinaciju sustava socijalne sigurnosti o tumačenju članka 68. Uredbe (EZ) br. 883/2004 u pogledu metode izračuna dodatka u visini razlike

               Članak 2.

               Odluka Zajedničkog odbora objavljuje se u Službenom listu Europske unije.

               Članak 3.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 155, 12.6.2019., str. 1.

                     (2)

                        SL L 334, 16.12.2011., str.1.

                     (3)

                        SL 125, 11.7.1966., str. 2298.–2308.

                     (4)

                        SL L 226, 13.8.1998., str. 16.–23.

                     (5)

                        SL L 205, 1.8.2008., str. 28.–39.

                     (6)

                        SL L 22, 26.1.2005., str. 1.

                     (7)

                        SL L 151, 7.6.2019., str.1.

                     (8)

                        SL L 53, 22.2.2019., str. 1.

                     (9)

                        SL L 303, 31.10.2012., str. 1.

                     (10)

                        SL C 215, 26.6.2019., str.2.

                     (11)

                        SL C 73, 6.3.2020., str.5.

                     (12)

                        SL L 29, 31.1.2020., str. 1.

                     (13)

                        Odluka Vijeća 2003/76/EZ od 1. veljače 2003. o mjerama potrebnim za provedbu Protokola o financijskim posljedicama isteka Ugovora o EZUČ-u i o Istraživačkom fondu za ugljen i čelik priloženog Ugovoru o osnivanju Europske zajednice (SL L 29, 5.2.2003., str. 22.).

                     (14)

                        Odluka Vijeća 2003/77/EZ od 1. veljače 2003. o utvrđivanju višegodišnjih financijskih smjernica za upravljanje imovinom EZUČ-a u likvidaciji i, po završetku likvidacije, imovinom Istraživačkog fonda za ugljen i čelik (SL L 29, 5.2.2003., str. 25.).

                     (15)

                        Odluka Vijeća 2008/376/EZ od 29. travnja 2008. o usvajanju istraživačkog programa Istraživačkog fonda za ugljen i čelik i o višegodišnjim tehničkim smjernicama za taj program (SL L 130, 20.5.2008., str. 7.).

                     (16)

                        SL L 53, 22.2.2019., str. 1.

                     (17)

                        SL L 22, 26.1.2005., str. 1.

                     (18)

                        SL L 155, 12.6.2019., str. 1.

                     (19)

                        SL L 334, 16.12.2011., str.1.

                     (20)

                        SL 125, 11.7.1966., str. 2298.–2308.

                     (21)

                        SL L 226, 13.8.1998., str. 16.–23.

                     (22)

                        SL L 205, 1.8.2008., str. 28.–39.

                     (23)

                        SL L 151, 7.6.2019., str.1.

                     (24)

                        SL C 73, 6.3.2020., str. 5.

                     (25)

                        SL C 215, 26.6.2019., str. 2.


               EUROPSKA KOMISIJA
            Bruxelles, 29.6.2021.
            COM(2021) 353 final
            2021/0174(NLE)
            Prijedlog
            ODLUKE VIJEĆA
            o stajalištu koje za razdoblje od 2021. do 2026. treba zauzeti u ime Europske unije u okviru Posebnog odbora za ribarstvo osnovanog Sporazumom o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane

               OBRAZLOŽENJE

               1.Predmet prijedloga

               Prijedlog se odnosi na odluku Vijeća kojom se utvrđuje stajalište koje treba zauzeti u ime Unije u okviru Posebnog odbora za ribarstvo osnovanog na temelju članka 8. stavka 1. točke (q) Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane
                  1
                (Sporazum o trgovini i suradnji za razdoblje od 2021. do 2026.). To stajalište obuhvaća zadaće Posebnog odbora za ribarstvo koje uključuju donošenje akata koji proizvode pravne učinke na temelju Sporazuma o trgovini i suradnji.

               2.Kontekst prijedloga

               2.1.Sporazum o trgovini i suradnji između EU-a i Ujedinjene Kraljevine

               Sporazumom o trgovini i suradnji utvrđeni su povlašteni dogovori u području trgovine robom i uslugama, digitalne trgovine, intelektualnog vlasništva, javne nabave, zračnog prometa i cestovnog prijevoza, energetike, ribarstva, koordinacije socijalne sigurnosti, suradnje u izvršavanju zakonodavstva i pravosudne suradnje u kaznenim stvarima, tematske suradnje i sudjelovanja u programima Unije. Odredbama tog sporazuma nastoje se osigurati jednaki uvjeti i poštovanje temeljnih prava. Sporazum o trgovini i suradnji privremeno se primjenjivao od 1. siječnja 2021., a na snagu je stupio 1. svibnja 2021.

               2.2.Posebni odbor za ribarstvo

               Člankom 8. stavkom 1. točkom (q) Sporazuma o trgovini i suradnji osnovan je Posebni odbor za ribarstvo. U članku 508. Sporazuma o trgovini i suradnji navedene su neke od zadaća i područjâ nadležnosti Posebnog odbora za ribarstvo.

               U skladu s člankom 8. stavkom 4. Sporazuma o trgovini i suradnji Posebni odbor za ribarstvo u svojem području nadležnosti ima sljedeće ovlasti:

               ·pratiti i preispitivati provedbu te osigurati pravilno funkcioniranje Sporazuma o trgovini i suradnji i svih dopunskih sporazuma,

               ·pomagati Vijeću za partnerstvo u izvršavanju njegovih zadaća, a posebno izvješćivati Vijeće za partnerstvo i izvršavati sve zadaće koje mu ono dodijeli,

               ·donositi odluke, uključujući izmjene, i preporuke u vezi sa svim pitanjima za koja je tako predviđeno Sporazumom o trgovini i suradnji ili bilo kojim dopunskim sporazumom ili za koja je Vijeće za partnerstvo delegiralo svoje ovlasti posebnom odboru u skladu s člankom 7. stavkom 4. točkom (f) Sporazuma o trgovini i suradnji,

               ·raspravljati o tehničkim pitanjima koja proizlaze iz provedbe Sporazuma o trgovini i suradnji ili bilo kojeg dopunskog sporazuma,

               ·strankama služiti kao forum za razmjenu informacija, raspravu o najboljoj praksi i razmjenu iskustava u provedbi,

               ·osnivati, nadzirati, koordinirati i raspuštati radne skupine, i

               ·služiti kao forum za savjetovanje u skladu s člankom 738. stavkom 7. Sporazuma o trgovini i suradnji.

               U skladu s člankom 8. stavkom 10. Sporazuma o trgovini i suradnji i odstupajući od članka 8. stavka 9. tog sporazuma, Posebni odbor za ribarstvo može donijeti i naknadno izmijeniti vlastita pravila kojima se uređuje njegov rad.

               U skladu s člankom 508. stavkom 1. Sporazuma o trgovini i suradnji Posebni odbor za ribarstvo može posebno:

               ·služiti kao forum za raspravu i suradnju u području održivog upravljanja ribarstvom,

               ·razmatrati izradu višegodišnjih strategija za očuvanje i upravljanje kao osnove za određivanje TAC-ova i drugih mjera upravljanja,

               ·izraditi višegodišnje strategije za očuvanje i upravljanje stokovima izvan kvote,

               ·razmatrati mjere upravljanja i očuvanja u području ribarstva, uključujući hitne mjere i mjere za osiguravanje selektivnosti ribolova,

               ·razmatrati pristupe prikupljanju podataka u znanstvene svrhe i u svrhe upravljanja ribarstvom i dijeljenju tih podataka (uključujući informacije o praćenju, kontroli i osiguravanju usklađenosti) te savjetovanju sa znanstvenim tijelima u pogledu najboljih raspoloživih znanstvenih savjeta,

               ·razmatrati mjere za osiguravanje usklađenosti s primjenjivim pravilima, uključujući zajedničke programe kontrole, praćenja i nadzora te razmjenu podataka kako bi se olakšalo praćenje iskorištavanja ribolovnih mogućnosti te kontrola i izvršenje,

               ·izraditi smjernice za utvrđivanje privremenih TAC-ova za posebne stokove,

               ·pripremati godišnja savjetovanja,

               ·razmatrati pitanja koja se odnose na određivanje iskrcajnih luka, uključujući olakšavanje pravovremenog obavješćivanja stranaka o takvom određivanju i o svakoj izmjeni takvog određivanja,

               ·utvrditi rokove za obavješćivanje o novim mjerama upravljanja ribarstvom i za dostavu popisa plovila za koja se traže odobrenja ili povlastice za ribolov, kao i za obavješćivanje druge stranke prije određivanja ili izmjene ukupnih dopuštenih ulova (TAC-ova) za stokove navedene u Prilogu 37. Sporazumu o trgovini i suradnji,

               ·služiti kao forum za savjetovanja o dodatnim posebnim uvjetima pristupa u pogledu: (a) dogovorenih ribolovnih mogućnosti; (b) svih višegodišnjih strategija za stokove izvan kvote; i (c) svih tehničkih mjera i mjera očuvanja i forum za savjetovanja o pitanjima iz članka 506. stavka 4. Sporazuma o trgovini i suradnji,

               ·izraditi smjernice za potporu praktičnoj primjeni uvjeta pristupa vodama (članak 500. Sporazuma o trgovini i suradnji),

               ·uspostaviti mehanizam za dobrovoljne prijenose ribolovnih mogućnosti između stranaka tijekom godine, i

               ·razmotriti primjenu i provedbu članka 502. o posebnim aranžmanima o pristupu koji se odnose na Bailiwick Guernsey, Bailiwick Jersey i Otok Man te razmotriti primjenu i provedbu članka 503. Sporazuma o trgovini i suradnji o razdobljima obavješćivanja u vezi s uvozom i izravnim iskrcavanjem proizvoda ribarstva.

               2.3.Predviđeni akti Posebnog odbora za ribarstvo

               U skladu s člankom 508. stavkom 2. Sporazuma o trgovini i suradnji Posebni odbor za ribarstvo može donijeti akte ili mjere, uključujući odluke i preporuke, o sljedećem:

               ·evidentiranju pitanja o kojima su se stranke dogovorile nakon savjetovanja u skladu s člankom 498. Sporazuma o trgovini i suradnji,

               ·bilo kojem pitanju iz članka 508. stavka 1. točaka (b), (c), (d), (e), (f), (g), (i), (j), (l), (m) i (n) Sporazuma o trgovini i suradnji,

               ·izmjeni popisa već postojećih međunarodnih obveza iz članka 496. stavka 2. Sporazuma o trgovini i suradnji,

               ·svim drugim aspektima suradnje u održivom upravljanju ribarstvom u skladu s naslovom Sporazuma o trgovini i suradnji koji se odnosi na ribarstvo, i

               ·modalitetima preispitivanja na temelju članka 510. Sporazuma o trgovini i suradnji.

               Svrha je tih mjera provedba odredbi sadržanih u naslovu Sporazuma o trgovini i suradnji koji se odnosi na ribarstvo.

               3.Stajalište koje treba zauzeti u ime Unije

               U skladu s člankom 218. stavkom 9. Ugovora o funkcioniranju Europske unije (UFEU) Vijeće na prijedlog Komisije utvrđuje stajalište koje treba zauzeti u ime Unije u okviru Posebnog odbora za ribarstvo u vezi s odlukama donesenima na temelju članka 508. stavka 2. Sporazuma o trgovini i suradnji.

               Stajališta u okviru Posebnog odbora za ribarstvo trebalo bi utvrđivati na temelju dvostupanjskog pristupa. Prvo se odlukom Vijeća trebaju utvrditi vodeća načela i smjernice za stajalište Unije na višegodišnjoj osnovi, a zatim se za svaki sastanak na kojem bi Posebni odbor za ribarstvo mogao biti pozvan donositi akte ili mjere koji proizvode pravne učinke stajalište treba dopuniti neslužbenim dokumentima koje priprema Komisija i o kojima raspravlja Radna skupina Vijeća.

               Cilj je ovog prijedloga utvrditi stajalište Unije u okviru Posebnog odbora za ribarstvo. Prijedlogom se provode načela i smjernice zajedničke ribarstvene politike (ZRP) kako su utvrđeni u Uredbi (EU) br. 1380/2013, posebno u njezinim člancima 2., 28. i 33. Prijedlogom se provode i odredbe višegodišnjih planova kako su utvrđeni u Uredbi (EU) 2018/973 Europskog parlamenta i Vijeća od 4. srpnja 2018. o utvrđivanju višegodišnjeg plana za pridnene stokove u Sjevernome moru
                  2
                i u Uredbi (EU) 2019/472 o utvrđivanju višegodišnjeg plana za stokove ulovljene u zapadnim vodama
                  3
               .

               Prijedlog je u skladu s ciljevima i načelima utvrđenima u članku 494. Sporazuma o trgovini i suradnji te se njime uzimaju u obzir posebne značajke naslova Sporazuma o trgovini i suradnji koji se odnosi na ribarstvo. U prijedlog je uključen i standardni postupak za godišnje utvrđivanje stajališta Unije koje treba zauzeti u okviru Posebnog odbora za ribarstvo.

               U skladu s člankom 218. stavkom 10. UFEU-a i Odlukom Vijeća (EU) 2021/689
                  4
                Europski se parlament odmah i u potpunosti izvješćuje o aktivnostima Posebnog odbora za ribarstvo, podložno mjerama potrebnima za očuvanje povjerljivosti. U pravilu Komisija Europskom parlamentu dostavlja podatke preko nadležnog parlamentarnog odbora. Takvo bi obavješćivanje trebalo obuhvaćati informativne sastanke prije i nakon sastanaka Posebnog odbora za ribarstvo te sve dokumente povezane sa sastancima tog odbora, koje Komisija istovremeno dostavlja Vijeću.

               Navedeni se načini rada temelje na načelu lojalne suradnje među institucijama Unije sadržanom u članku 13. stavku 2. UEU-a.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. UFEU-a predviđeno je donošenje odluke Vijeća kojom se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               „Akti koji proizvode pravne učinke” obuhvaćaju akte koji proizvode pravne učinke na temelju pravila međunarodnog prava kojima se uređuje predmetno tijelo te instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  5
               .

               4.1.2.Primjena na ovaj predmet

               Posebni odbor za ribarstvo tijelo je osnovano na temelju međunarodnog sporazuma, i to Sporazuma o trgovini i suradnji.

               Mjere koje donese Posebni odbor za ribarstvo mogu biti obvezujuće za stranke u skladu s člankom 10. Sporazuma o trgovini i suradnji, koji glasi kako slijedi: „Odluke koje donese Vijeće za partnerstvo ili, ovisno o slučaju, odbor, obvezujuće su za stranke i sva tijela osnovana na temelju ovog Sporazuma i svih dopunskih sporazuma, uključujući arbitražno tijelo iz dijela šestoga glave I. Preporuke nisu obvezujuće.”

               Preporuke i drugi akti ili mjere koje donese Posebni odbor za ribarstvo mogu presudno utjecati na sadržaj propisa koje donese zakonodavac Unije, čak i ako nemaju obvezujući učinak na temelju međunarodnog prava. Aktima ili mjerama koje donese Posebni odbor za ribarstvo ne dopunjuje se niti mijenja institucionalni okvir Sporazuma o trgovini i suradnji.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.

               U pogledu predviđenog akta kojim se istovremeno želi postići više ciljeva ili koji ima više elemenata, koji su neodvojivo povezani, a nijedan nije sporedan u odnosu na druge, materijalna pravna osnova odluke na temelju članka 218. stavka 9. UFEU-a iznimno se mora temeljiti na različitim odgovarajućim pravnim osnovama.

               4.2.2.Primjena na ovaj predmet

               Glavni cilj i sadržaj predviđene odluke odnose se na ribarstvo. Uredba (EU) br. 1380/2013 pravna je osnova u kojoj su utvrđena načela koja ovo stajalište treba odražavati.

               Stoga se predložena odluka temelji na članku 43. UFEU-a.

               4.3.Zaključak

               Pravna osnova predložene odluke trebao bi biti članak 43. UFEU-a u vezi s člankom 218. stavkom 9. UFEU-a.

               2021/0174 (NLE)

               Prijedlog

               ODLUKE VIJEĆA

               o stajalištu koje za razdoblje od 2021. do 2026. treba zauzeti u ime Europske unije u okviru Posebnog odbora za ribarstvo osnovanog Sporazumom o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Vijeće je 29. travnja 2021. donijelo Odluku (EU) 2021/689
                  6
                o sklapanju Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane
                  7
                („Sporazum o trgovini i suradnji”). Sporazum o trgovini i suradnji stupio je na snagu 1. svibnja 2021.

               (2)Člankom 8. stavkom 1. točkom (q) Sporazuma o trgovini i suradnji osnovan je Posebni odbor za ribarstvo. Njegove su nadležnosti utvrđene u članku 8. stavku 4. Sporazuma o trgovini i suradnji.

               (3)Člankom 8. stavkom 4. točkom (f) Sporazuma o trgovini i suradnji Posebni odbor za ribarstvo ovlašćuje se za osnivanje, nadzor, koordinaciju i raspuštanje radnih skupina.

               (4)U skladu s člankom 8. stavkom 10. Sporazuma o trgovini i suradnji i odstupajući od članka 8. stavka 9., Posebni odbor za ribarstvo može donijeti i naknadno izmijeniti vlastita pravila kojima se uređuje njegov rad.

               (5)U članku 508. Sporazuma o trgovini i suradnji navedene su neke od zadaća i područjâ nadležnosti Posebnog odbora za ribarstvo.

               (6)Posebni odbor za ribarstvo odgovoran je za donošenje mjera, uključujući odluke i preporuke, kojima se podupiru ciljevi iz članka 494. Sporazuma o trgovini i suradnji, a posebno suradnja u cilju postizanja dugoročne gospodarske održivosti ribolovnih aktivnosti za dijeljene stokove u vodama stranaka i njihova doprinosa ostvarivanju gospodarskih i društvenih koristi, uz puno poštovanje prava i obveza stranaka kao neovisnih obalnih država te cilj iskorištavanja dijeljenih stokova do stopa koje omogućuju održavanje i postupno obnavljanje populacija lovljenih vrsta iznad razina biomase koje mogu proizvesti najviši održivi prinos. Takve mjere mogu postati obvezujuće za Uniju.

               (7)Uredbom (EU) br. 1380/2013 Europskog parlamenta i Vijeća
                  8
                predviđeno je da Unija treba osigurati dugoročnu okolišnu održivost aktivnosti u ribarstvu i akvakulturi i upravljanje tim aktivnostima na način koji je u skladu s ciljem ostvarivanja gospodarskih i društvenih koristi te koristi za zapošljavanje te s ciljem doprinošenja dostupnosti opskrbe hranom. Njome je predviđeno da Unija treba poduzimati mjere upravljanja i očuvanja na temelju najboljih raspoloživih znanstvenih savjeta, podržavati razvoj znanstvenog znanja i savjetovanja, postupno napuštati praksu odbacivanja ulova i promicati ribolovne metode koje doprinose selektivnijem ribolovu, što većem izbjegavanju i smanjenju neželjenih ulova te ribolovu sa slabim učinkom na morski ekosustav i ribolovne resurse. Uredbom (EU) br. 1380/2013 izričito je predviđeno da Unija te ciljeve i načela treba primjenjivati u svojoj vanjskoj ribarstvenoj politici.

               (8)Primjereno je utvrditi stajalište koje u ime Unije treba zauzeti na sastancima Posebnog odbora za ribarstvo u vezi s aktima Posebnog odbora za ribarstvo koji su obvezujući za Uniju ili mogu presudno utjecati na sadržaj zakonodavstva Unije.

               (9)Europski se parlament odmah i u potpunosti izvješćuje, kako je predviđeno člankom 218. stavkom 10. UFEU-a, kako bi mu se omogućilo da u potpunosti izvršava svoje ovlasti u skladu s Ugovorima.

               (10)Budući da su ribolovni resursi obuhvaćeni Sporazumom o trgovini i suradnji po svojoj prirodi promjenjivi i da je stoga u stajalištu Unije potrebno uzimati u obzir nove događaje, uključujući nove znanstvene i druge relevantne podatke predstavljene prije ili tijekom sastanaka Posebnog odbora za ribarstvo, u skladu s načelom lojalne suradnje među institucijama Unije sadržanim u članku 13. stavku 2. Ugovora o Europskoj uniji, trebalo bi uspostaviti postupke za godišnje utvrđivanje stajališta Unije za razdoblje od 2021. do 2026.,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije na sastancima Posebnog odbora za ribarstvo osnovanog člankom 8. stavkom 1. točkom (q) Sporazuma o trgovini i suradnji utvrđeno je u prilozima I. i II.

               Članak 2.

               Utvrđivanje stajališta Unije koje treba zauzeti na sastancima Posebnog odbora za ribarstvo iz članka 1. provodi se u skladu s Prilogom III.

               Članak 3.

               Stajalište Unije iz članka 1. preispituje i, prema potrebi, revidira Vijeće na prijedlog Komisije do 30. lipnja 2026.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 149, 30.4.2021., str. 10.–2539.

                     (2)

                        Uredba (EU) 2018/973 Europskog parlamenta i Vijeća od 4. srpnja 2018. o utvrđivanju višegodišnjeg plana za pridnene stokove u Sjevernome moru i za ribarstvo kojim se iskorištavaju ti stokovi, utvrđivanju pojedinosti o provedbi obveze iskrcavanja u Sjevernome moru i o stavljanju izvan snage uredbi Vijeća (EZ) br. 676/2007 i (EZ) br. 1342/2008, SL L 179, 16.7.2018., str. 1.–13.

                     (3)

                        Uredba (EU) 2019/472 Europskog parlamenta i Vijeća od 19. ožujka 2019. o utvrđivanju višegodišnjeg plana za stokove ulovljene u zapadnim vodama i njima susjednim vodama i za ribarstvo koje iskorištava te stokove, o izmjeni uredaba (EU) 2016/1139 i (EU) 2018/973 i o stavljanju izvan snage uredaba Vijeća (EZ) br. 811/2004, (EZ) br. 2166/2005, (EZ) br. 388/2006, (EZ) br. 509/2007 i (EZ) br. 1300/2008, SL L 83, 25.3.2019., str. 1.–17.

                     (4)

                        Odluka Vijeća (EU) 2021/689 od 29. travnja 2021. o sklapanju, u ime Unije, Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane te Sporazuma između Europske unije i Ujedinjene Kraljevine Velike Britanije i Sjeverne Irske u vezi sa sigurnosnim postupcima za razmjenu i zaštitu klasificiranih podataka, SL L 149, 30.4.2021., str. 2.–9.

                     (5)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, t. 61.–64.

                     (6)

                        SL L 149, 30.4.2021., str. 2.

                     (7)

                        SL L 149, 30.4.2021., str. 10.

                     (8)

                        Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).

    ---documentbreak---

               EUROPSKA KOMISIJA
            Bruxelles, 29.6.2021.
            COM(2021) 353 final
            PRILOZI

            Prijedlogu odluke Vijeća
            o stajalištu koje za razdoblje od 2021. do 2026. treba zauzeti u ime Europske unije u okviru Posebnog odbora za ribarstvo osnovanog Sporazumom o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane

               PRILOG I.

               1.Načela

               U skladu sa Sporazumom o trgovini i suradnji („Sporazum”) Unija:

               (a)djeluje u skladu s ciljevima i načelima Unije utvrđenima u okviru zajedničke ribarstvene politike (ZRP), posebno primjenom predostrožnog pristupa i u skladu s ciljevima najvišeg održivog prinosa kako je utvrđeno člankom 2. stavkom 2. Uredbe (EU) br. 1380/2013, kako bi se promicala primjena pristupa upravljanju ribarstvom temeljenog na ekosustavu, kako bi se u najvećoj mogućoj mjeri izbjegao i smanjio neželjeni ulov i postupno napustila praksa odbacivanja ulova te kako bi se utjecaj ribolovnih aktivnosti na morske ekosustave i njihova staništa smanjio na najmanju moguću razinu, te promicanjem gospodarski održivog i konkurentnog ribolova Unije radi osiguranja primjerenog životnog standarda osoba koje ovise o ribolovnim aktivnostima, uz vođenje računa o interesima potrošača, i u skladu s člankom 28. i člankom 33. te uredbe u pogledu upravljanja stokovima od zajedničkog interesa;

               (b)osigurava operacionalizaciju Posebnog odbora za ribarstvo, uključujući razradu ili izmjenu njegova poslovnika;

               (c)osigurava osnivanje radnih skupina potrebnih za rad Posebnog odbora za ribarstvo, uključujući, prema potrebi, razradu i donošenje njihovih poslovnika;

               (d)nastoji osigurati usklađenost akata ili mjera Posebnog odbora za ribarstvo koji proizvode pravne učinke s međunarodnim pravom, Konvencijom Ujedinjenih naroda o pravu mora, Sporazumom Ujedinjenih naroda o ribljim stokovima, FAO-ovim Sporazumom o mjerama države luke;

               (e)osigurava usklađenost akata ili mjera Posebnog odbora za ribarstvo koji proizvode pravne učinke s ciljevima i načelima Sporazuma (članak 494.), uključujući promicanje dugoročne održivosti i optimalnog iskorištavanja dijeljenih stokova, donošenje odluka o očuvanju i upravljanju ribarstvom na temelju najboljih raspoloživih znanstvenih savjeta, primjenu proporcionalnih i nediskriminirajućih mjera za očuvanje morskih živih resursa i upravljanje ribolovnim resursima, uz istodobno očuvanje regulatorne autonomije stranaka;

               (f)promiče stajališta koja su u skladu s najboljom praksom i stajalištima zauzetima na drugim forumima i u multilateralnim i bilateralnim savjetovanjima na području sjeveroistočnog Atlantika te promiče koordinaciju s drugim strankama i s Komisijom za ribarstvo sjeveroistočnog Atlantika;

               (g)poštuje svoje međunarodne obveze;

               (h)postupa u skladu sa zaključcima Vijeća od 19. ožujka 2012. o Komunikaciji Komisije o vanjskoj dimenziji zajedničke ribarstvene politike;

               (i)nastoji među strankama promicati pravodobnu provedbu mjera donesenih na temelju Sporazuma u pravnom okviru Unije.

               PRILOG II.

               1.Smjernice

               Unija nastoji, prema potrebi, podupirati rad Posebnog odbora za ribarstvo, posebno u vezi sa sljedećim djelovanjima:

               (a)rasprava i suradnja u području održivog upravljanja ribarstvom;

               (b)razmatranje izrade višegodišnjih strategija za očuvanje i upravljanje kao osnove za određivanje TAC-ova i drugih mjera upravljanja;

               (c)izrada višegodišnjih strategija za očuvanje i upravljanje stokovima izvan kvote kako je navedeno u Sporazumu;

               (d)razmatranje mjera upravljanja i očuvanja u području ribarstva, uključujući hitne mjere i mjere za osiguravanje selektivnosti ribolova;

               (e)razmatranje pristupa prikupljanju podataka u znanstvene svrhe i u svrhe upravljanja ribarstvom i dijeljenju tih podataka (uključujući informacije o praćenju, kontroli i osiguravanju usklađenosti) te savjetovanju sa znanstvenim tijelima u pogledu najboljih raspoloživih znanstvenih savjeta;

               (f)razmatranje mjera za osiguravanje usklađenosti s primjenjivim pravilima, uključujući zajedničke programe kontrole, praćenja i nadzora i razmjenu podataka kako bi se olakšalo praćenje iskorištavanja ribolovnih mogućnosti te kontrola i izvršenje;

               (g)izrada smjernica za utvrđivanje TAC-ova, kako je navedeno u članku 499. stavku 6. Sporazuma u vezi s privremenim TAC-ovima;

               (h)priprema godišnjih savjetovanja;

               (i)razmatranje pitanja koja se odnose na određivanje iskrcajnih luka, uključujući olakšavanje pravovremenog obavješćivanja stranaka o takvom određivanju i o svakoj izmjeni takvog određivanja;

               (j)utvrđivanje rokova za obavješćivanje o mjerama iz članka 496. stavka 3., dostavu popisa plovila iz članka 497. stavka 1. i obavješćivanje iz članka 498. stavka 7. Sporazuma;

               (k)osiguravanje foruma za savjetovanja u skladu s člankom 501. stavkom 2. i člankom 506. stavkom 4. Sporazuma;

               (l)uspostavljanje mehanizma za dobrovoljne prijenose ribolovnih mogućnosti između stranaka tijekom godine, kako je navedeno u članku 498. stavku 8. Sporazuma;

               (m)razmatranje primjene i provedbe članaka 502. i 503. Sporazuma;

               (n)osnivanje, nadzor, koordinacija i raspuštanje radnih skupina u skladu s člankom 8. točkom (f) Sporazuma.

               2.Unija nastoji, prema potrebi, podupirati rad Posebnog odbora za ribarstvo u pogledu donošenja akata ili mjera koji proizvode pravne učinke u vezi sa sljedećim:

               (a)pitanjima prethodno navedenima u točki 1. Priloga II.;

               (b)evidentiranjem pitanja o kojima su se stranke dogovorile nakon savjetovanja u skladu s člankom 498. Sporazuma;

               (c)izmjenom popisa već postojećih međunarodnih obveza iz članka 496. stavka 2. Sporazuma;

               (d)svim drugim aspektima suradnje u održivom upravljanju ribarstvom u skladu sa Sporazumom;

               (e)modalitetima preispitivanja na temelju članka 510. Sporazuma.

               PRILOG III.

               Godišnje utvrđivanje stajališta koje treba zauzeti u ime Unije

               na sastancima Posebnog odbora za ribarstvo

               Prije nego što Posebni odbor za ribarstvo donese akte ili mjere koji proizvode pravne učinke, poduzimaju se potrebni koraci kako bi se u stajalištu koje treba iznijeti u ime Unije uzele u obzir najnovije znanstvene i druge relevantne informacije dostavljene Komisiji, u skladu s načelima i smjernicama iz priloga I. i II.

               U tu svrhu i na temelju tih podataka Komisija Vijeću ili njegovim pripremnim tijelima pravovremeno prije svakog sastanka Posebnog odbora za ribarstvo dostavlja pisani dokument s pojedinostima predloženog utvrđivanja stajališta Unije radi rasprave i prihvaćanja pojedinosti stajališta koje treba iznijeti u ime Unije.

               Parlamentu se omogućuje da u potpunosti izvršava svoje institucijske nadležnosti u skladu s Ugovorima.

               Ako na sastanku Posebnog odbora za ribarstvo ili na licu mjesta nije moguće postići dogovor, kako bi se u stajalištu Unije uzeli u obzir novi elementi, pitanje se upućuje Vijeću ili njegovim pripremnim tijelima.


               EUROPSKA KOMISIJA
            Bruxelles, 5.7.2021.
            COM(2021) 354 final
            2021/0175(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Protokola 31. uz Sporazum o EGP-u o suradnji u posebnim područjima izvan četiriju sloboda (Proračunska linija 07 20 03 01 – Socijalna sigurnost)
            (Tekst značajan za EGP)

               OBRAZLOŽENJE

               1.Predmet prijedloga

               Prijedlog se odnosi na odluku o utvrđivanju stajališta koje treba zauzeti u ime Unije u Zajedničkom odboru EGP-a u vezi s predviđenim donošenjem odluke Zajedničkog odbora o izmjeni Protokola 31. uz Sporazum o EGP-u o suradnji u posebnim područjima izvan četiriju sloboda

               2.Kontekst prijedloga

               2.1.Sporazum o EGP-u

               Sporazumom o Europskom gospodarskom prostoru („Sporazum o EGP-u”) jamče se jednaka prava i obveze na unutarnjem tržištu za građane i gospodarske subjekte u EGP-u. Njime se predviđa uvođenje zakonodavstva EU-a kojim su obuhvaćene četiri slobode u 30 država EGP-a, koje čine države članice EU-a, Norveška, Island i Lihtenštajn. Osim toga, Sporazum o EGP-u obuhvaća suradnju u drugim važnim područjima kao što su istraživanje i razvoj, obrazovanje, socijalna politika, okoliš, zaštita potrošača, turizam i kultura, zajednički poznatima kao „neizravne i horizontalne” politike. Sporazum je stupio na snagu 1. siječnja 1994. Europska unija zajedno sa svojim državama članicama stranka je Sporazuma.

               2.2.Zajednički odbor EGP-a

               Zajednički odbor EGP-a nadležan je za upravljanje Sporazumom o EGP-u. Odbor je forum za razmjenu mišljenja povezanih s funkcioniranjem Sporazuma o EGP-u. Odluke donosi konsenzusom.  U skladu s Ugovorom iz Lisabona Europska služba za vanjsko djelovanje odgovorna je za koordinaciju pitanja EGP-a na strani EU-a.

               2.3.Predviđeni akt Zajedničkog odbora EGP-a

               Zajednički odbor EGP-a treba donijeti odluku Zajedničkog odbora EGP-a („predviđeni akt”) o izmjeni Protokola 31. uz Sporazum o EGP-u o suradnji u posebnim područjima izvan četiriju sloboda.

               Svrha je predviđenog akta osigurati nastavak suradnje ugovornih stranaka Sporazuma o EGP-u u djelovanjima Unije koja se financiraju iz općeg proračuna Unije, a odnose se na slobodno kretanje radnika, usklađivanje sustava socijalne sigurnosti i mjere za migrante, uključujući migrante iz trećih zemalja (proračunska linija 07 20 03 01), što je uključeno u opći proračun Europske unije za financijsku godinu 2021.

               Predviđeni akt postat će obvezujući za stranke u skladu s člancima 103. i 104. Sporazuma o EGP-u.

               3.Stajalište koje treba zauzeti u ime Unije

               Službe Komisije podnose Vijeću na donošenje nacrt odluke Zajedničkog odbora EGP-a koji predstavlja stajalište Unije. Komisija se nada da će ga moći što prije iznijeti u Zajedničkom odboru EGP-a.

               Sadržaj i priroda nacrta priložene odluke Zajedničkog odbora EGP-a nadilaze puke tehničke prilagodbe u smislu Uredbe Vijeća br. 2894/94. Stoga Vijeće utvrđuje stajalište Unije.

               U skladu s proračunskom politikom EU-a, u djelovanju Unije može se sudjelovati tek kad je plaćen odgovarajući financijski doprinos. Međutim, plaćanje se izvršava nakon što se donese ovaj nacrt odluke Vijeća te nakon što se državama EFTA-e koje su članice EGP-a dostavi poziv EU-a za sredstva koji raspisuje Europska komisija.

               Stoga, kako bi se premostilo razdoblje od 1. siječnja 2021. do primanja odgovarajućeg plaćanja, nacrt odluke Zajedničkog odbora ujedno se primjenjuje retroaktivno od 1. siječnja 2021. Retroaktivnost ne utječe na prava i obveze predmetnih osoba te je u skladu s načelom opravdanih očekivanja.

               4.Pravna osnova

               4.1.Postupovnopravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kad je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  1
               .

               4.1.2.Primjena na ovaj predmet

               Zajednički odbor EGP-a je tijelo osnovano na temelju sporazuma, i to Sporazuma o EGP-u. Akt koji je Zajednički odbor EGP-a pozvan donijeti predstavlja akt koji proizvodi pravne učinke. Predviđeni akt bit će obvezujući na temelju međunarodnog prava u skladu s člancima 103. i 104. Sporazuma o EGP-u.

               Predviđenim aktom ne dopunjuje se niti mijenja institucionalni okvir Sporazuma. Stoga je postupovnopravna osnova za predloženu odluku članak 218. stavak 9. UFEU-a u vezi s člankom 1. stavkom 3. Uredbe Vijeća br. 2894/94 o rješenjima za provedbu Sporazuma o Europskom gospodarskom prostoru.

               4.2.Materijalnopravna osnova

               4.2.1.Načela

               Materijalnopravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi, naime onoj koju zahtijeva glavni ili prevladavajući cilj ili element.

               U pogledu predviđenog akta kojim se istovremeno želi postići više ciljeva ili koji ima više elemenata, koji su neodvojivo povezani, a nijedan nije sporedan u odnosu na druge, materijalnopravna osnova odluke na temelju članka 218. stavka 9. UFEU-a iznimno se mora temeljiti na različitim odgovarajućim pravnim osnovama.

               4.2.2.Primjena na ovaj predmet

               Predviđeni akt ima ciljeve i elemente u području slobodnog kretanja radnika i usklađivanja sustava socijalne sigurnosti. Materijalnopravnu osnovu stoga čine članci 46. i 48. UFEU-a.

               4.3.Zaključak

               Pravna osnova za predloženu odluku trebali bi biti članci 46. i 48. UFEU-a u vezi s člankom 218. stavkom 9. UFEU-a i člankom 1. stavkom 3. Uredbe Vijeća br. 2894/94 o rješenjima za provedbu Sporazuma o Europskom gospodarskom prostoru.

               5.Utjecaj na proračun

                  Države EFTA-e koje su članice EGP-a financijski pridonose proračunskoj liniji 07 20 03 01: „Slobodno kretanje radnika, usklađivanje sustava socijalne sigurnosti i mjere za migrante, uključujući migrante iz trećih zemalja”. Točan iznos utvrdit će se čim se donese ova odluka Vijeća, na temelju modaliteta predviđenih u Protokolu 32. uz Sporazum o EGP-u.

               6.Objava predviđenog akta

               Budući da će se aktom Zajedničkog odbora EGP-a izmijeniti Protokol 31. uz Sporazum o EGP-u o suradnji u posebnim područjima izvan četiriju sloboda, primjereno ga je nakon donošenja objaviti u Službenom listu Europske unije.

               2021/0175 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Protokola 31. uz Sporazum o EGP-u o suradnji u posebnim područjima izvan četiriju sloboda

                  (Proračunska linija 07 20 03 01 – Socijalna sigurnost)

               (Tekst značajan za EGP)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno članke 46. i 48. u vezi s njegovim člankom 218. stavkom 9.,

               uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru
                  2
               , a posebno njezin članak 1. stavak 3.,

               uzimajući u obzir prijedlog Europske komisije,

               budući da:

               (1)Sporazum o Europskom gospodarskom prostoru
                  3
                („Sporazum o EGP-u”) stupio je na snagu 1. siječnja 1994.

               (2)U skladu s člankom 98. Sporazuma o EGP-u Zajednički odbor EGP-a može odlučiti da će izmijeniti, među ostalim, Protokol 31. uz Sporazum o EGP-u.

               (3)Protokol 31. uz Sporazum o EGP-u sadržava odredbe o suradnji u posebnim područjima izvan četiriju sloboda.

               (4)Primjereno je nastaviti suradnju ugovornih stranaka Sporazuma o EGP-u tako da se uključi suradnja povezana sa slobodnim kretanjem radnika, usklađivanjem sustava socijalne sigurnosti i mjerama za migrante, uključujući migrante iz trećih zemalja.

               (5)Protokol 31. uz Sporazum o EGP-u trebalo bi stoga izmijeniti kako bi se omogućio nastavak te proširene suradnje od 1. siječnja 2021.

               (6)Stajalište Unije u okviru Zajedničkog odbora EGP-a trebalo bi se temeljiti na priloženom nacrtu odluke,

               DONIJELO JE OVU ODLUKU:

               Članak 1.

               Stajalište koje u ime Unije treba zauzeti u Zajedničkom odboru EGP-a o predloženoj izmjeni Protokola 31. uz Sporazum o EGP-u o suradnji u posebnim područjima izvan četiriju sloboda temelji se na nacrtu odluke Zajedničkog odbora EGP-a priloženom ovoj Odluci.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, t. od 61. do 64.

                     (2)

                        SL L 305, 30.11.1994., str. 6.–8.

                     (3)

                        SL L 1, 3.1.1994., str. 3.

    ---documentbreak---

               EUROPSKA KOMISIJA
            Bruxelles, 5.7.2021.
            COM(2021) 354 final
            PRILOG

            Prijedlogu ODLUKE VIJEĆA
            o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Protokola 31. uz Sporazum o EGP-u o suradnji u posebnim područjima izvan četiriju sloboda(Proračunska linija 07 20 03 01 – Socijalna sigurnost)

               PRILOG

               ODLUKA ZAJEDNIČKOG ODBORA EGP-a

               br. […]

               od […]

               o izmjeni Protokola 31. uz Sporazum o EGP-u
                  o suradnji u posebnim područjima izvan četiriju sloboda

               ZAJEDNIČKI ODBOR EGP-a,

               uzimajući u obzir Sporazum o Europskom gospodarskom prostoru („Sporazum o EGP-u”), a posebno njegove članke 86. i 98.,

               budući da:

               (1)Primjereno je nastaviti suradnju ugovornih stranaka Sporazuma o EGP-u u djelovanjima Unije koja se financiraju iz općeg proračuna Unije, a odnose se na slobodno kretanje radnika, usklađivanje sustava socijalne sigurnosti i mjere za migrante, uključujući migrante iz trećih zemalja.

               (2)Primjereno je da se ta suradnja nastavi i nakon 31. prosinca 2020., neovisno o tome kad je ova Odluka donesena ili je li ispunjenje ustavnih zahtjeva za ovu Odluku, ako oni postoje, priopćeno nakon 10. srpnja 2021.

               (3)Subjekti s poslovnim nastanom u državama EFTA-e trebali bi imati pravo sudjelovati u aktivnostima započetima prije stupanja na snagu ove Odluke. Troškovi takvih aktivnosti čija provedba započne nakon 1. siječnja 2021. mogu se smatrati prihvatljivima pod istim uvjetima koji se primjenjuju na troškove subjekata s poslovnim nastanom u državama članicama EU-a pod uvjetom da ova Odluka stupi na snagu prije završetka predmetnog djelovanja.

               (4)Protokol 31. uz Sporazum o EGP-u trebalo bi stoga izmijeniti kako bi se omogućila provedba te proširene suradnje od 1. siječnja 2021.,

               DONIO JE OVU ODLUKU:

               Članak 1.

               Članak 5. Protokola 31. uz Sporazum o EGP-u mijenja se kako slijedi:

               1.sljedeći stavak umeće se nakon stavka 13.:

               „14.Države EFTA-e od 1. siječnja 2021. sudjeluju u djelovanjima koja se financiraju iz sljedeće proračunske linije, koja je uključena u opći proračun Europske unije za financijsku godinu 2021.:

               —proračunska linija 07 20 03 01: „Slobodno kretanje radnika, usklađivanje sustava socijalne sigurnosti i mjere za migrante, uključujući migrante iz trećih zemalja”.

               Troškovi aktivnosti čija provedba započne nakon 1. siječnja 2021. mogu se smatrati prihvatljivima od početka djelovanja u okviru sporazuma o bespovratnim sredstvima ili predmetne odluke o bespovratnim sredstvima pod uvjetom da Odluka Zajedničkog odbora EGP-a br. XX/2021 od […] [ova Odluka] stupi na snagu prije završetka djelovanja.”;

               2.u stavku 5. riječi „i u djelovanjima koja se financiraju iz proračunskih linija za financijske godine 2014., 2015., 2016., 2017., 2018., 2019. i 2020. iz stavka 13. od 1. siječnja 2014.” zamjenjuju se riječima „, u djelovanjima koja se financiraju iz proračunskih linija za financijske godine 2014., 2015., 2016., 2017., 2018., 2019., 2020. i 2021. iz stavka 13. od 1. siječnja 2014. i u djelovanjima koja se financiraju iz proračunske linije za financijsku godinu 2021. iz stavka 14. od 1. siječnja 2021.”;

               3.u stavcima 6. i 7. riječi „stavaka 8., 12. i 13.” zamjenjuju se riječima „stavaka 8., 12., 13. i 14.”.

               Članak 2.

               Ova Odluka stupa na snagu dan nakon zadnje obavijesti u skladu s člankom 103. stavkom 1. Sporazuma o EGP-u
                  1*.

               Primjenjuje se od 1. siječnja 2021.

               Članak 3.

               Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

               Sastavljeno u Bruxellesu […]

                  Za Zajednički odbor EGP-a

                  Predsjednik

                  […]

                                                                                Tajnici

                                Zajedničkog odbora EGP-a

                     […]

                     (1)
                  *
                        [Ustavni zahtjevi nisu navedeni.] [Ustavni su zahtjevi navedeni.]